答寄堯夫先生
作者：韓絳
朝代：宋

paragraphs: 君子志於道，出處非一端。
伊尹負鼎俎，顔淵樂瓢簞。
斯自理適當，匪緣情所安。
超然達者致，邈矣誰可攀。
嗟嗟狂若狷，狥已缺其完。
軒冕死不釋，山林趨不還。
我愛邵夫子，醇氣充見顔。
羣經究彼邃，古史閱而刪。
不爲詭異行，已蹈時俗難。
逃名去其奧，築室伊洛間。
抱業舍仕進，竭心奉親歡。
修竹當環堵，寒流日潺潺。
問誰從之遊，結駟款其關。
茲予久欣慕，欲往良獨艱。
幸君適河內，至此解征鞍。
僚友恃交舊，屈致及門闌。
前迎倒我屣，布席羅雕盤。
高談未一二，長揖忽歸騫。
不意饋雙鯉，剖腴出琅玕。
何以報嘉惠，永懷金與蘭。